Document ID: 32004F0757

Reference:
11.11.2004
HU
Az Európai Unió Hivatalos Lapja
L 335/8
A TANÁCS 2004/757/IB KERETHATÁROZATA
(2004. október 25.)
a tiltott kábítószer-kereskedelem területén a bűncselekmények tényállási elemeire és a büntetésekre vonatkozó minimumszabályok megállapításáról
AZ EURÓPAI UNIÓ TANÁCSA,
tekintettel az Európai Uniót létrehozó szerződésre és különösen annak 31. cikke e) pontjára és 34. cikke (2) bekezdésének b) pontjára,
tekintettel a Bizottság javaslatára (1),
tekintettel az Európai Parlament véleményére (2),
mivel:
(1)
A tiltott kábítószer-kereskedelem veszélyezteti az Európai Unió polgárainak egészségét, biztonságát és életminőségét, valamint a tagállamok törvényes gazdaságát, stabilitását és biztonságát.
(2)
A tiltott kábítószer-kereskedelem problémájának megoldására irányuló jogalkotás szükségességét különösen az Amszterdami Szerződésnek a szabadság, a biztonság és a jog érvényesülésének területére vonatkozó rendelkezései végrehajtásának legjobb módjáról szóló, az 1998. december 3-i bécsi Bel- és Igazságügyi Tanács által elfogadott tanácsi és bizottsági cselekvési terv (3), az 1999. október 15–16-i tamperei Európai Tanács következtetései, különösen azok 48. pontja, az 1999. december 10–12-i helsinki Európai Tanács által jóváhagyott európai uniós kábítószerstratégia (2000–2004), valamint a 2000. június 19–20-i, Santa Maria da Feira-i Európai Tanács által jóváhagyott kábítószerre vonatkozó európai uniós cselekvési terve ismerte fel.
(3)
A tiltott kábítószer- és prekurzorkereskedelem területén elkövetett bűncselekmények tényállási elemeire vonatkozóan olyan minimumszabályok elfogadására van szükség, amelyek lehetővé teszik az e kereskedelem elleni harcban a közös, uniós szintű megközelítés meghatározását.
(4)
A szubszidiaritás elve alapján az Európai Unió fellépésének a kábítószerrel kapcsolatos legsúlyosabb bűncselekményekre kell összpontosítania. Bizonyos, a személyes fogyasztásra vonatkozó magatartástípusoknak e kerethatározat alkalmazási köréből való kizárása nem jelent tanácsi iránymutatást arra vonatkozóan, hogy a tagállamoknak hogyan kell ezeket az egyéb eseteket nemzeti jogukban kezelniük.
(5)
A tagállamok által előírt büntetéseknek hatékonyaknak, arányosaknak és visszatartó erejűeknek kell lenniük, és magukban kell foglalniuk a szabadságvesztést is. A büntetések szintjének meghatározásakor figyelembe kell venni az olyan tényeket, mint az értékesített kábítószer mennyisége és típusa, illetve, hogy a bűncselekményt valamely bűnszervezet keretein belül követték-e el.
(6)
A tagállamoknak lehetőséget kell biztosítani arra, hogy a büntetések enyhítéséről rendelkezhessenek, amennyiben az elkövető hasznos információt szolgáltatott az illetékes hatóságoknak.
(7)
Intézkedések elfogadása szükséges az e kerethatározatban említett bűncselekményekből befolyó bevétel elkobozhatósága érdekében.
(8)
Intézkedéseket kell hozni továbbá annak érdekében, hogy a jogi személyeket felelőssé lehessen tenni az e kerethatározatban említett, saját hasznukra elkövetett bűncselekményekért.
(9)
A tiltott kábítószer-kereskedelem problémájának megoldása érdekében tett erőfeszítések hatékonysága alapvetően az e kerethatározat végrehajtására irányuló nemzeti intézkedések harmonizálásán múlik,
ELFOGADTA EZT A HATÁROZATOT:
1. cikk
Fogalommeghatározások
E kerethatározat az alkalmazásában
1.
„kábítószer”: az Egyesült Nemzetek Szervezetének alábbi egyezményeiben foglalt anyagok bármelyike:
a)
a 1961. évi, a kábítószerekről szóló egységes egyezmény (amelyet az 1972. évi Jegyzőkönyv módosított);
b)
a pszichotróp anyagokról szóló 1971. évi bécsi egyezmény. Ez magában foglalja az 1997. június 16-i, az új szintetikus kábítószerekre vonatkozó információ cseréjéről, ezen kábítószerek kockázatelemzéséről és ellenőrzéséről szóló 97/396/IB együttes fellépésben (4);
2.
„prekurzor”: az Egyesült Nemzetek Szervezetének 1988. december 20-i, a kábítószerek és a pszichotróp anyagok tiltott kereskedelméről szóló egyezmény 12. cikkéből eredő kötelezettségek végrehajtására irányuló közösségi joganyagban meghatározott bármely anyag;
3.
„jogi személy”: bármely jogi szervezet, amely az alkalmazandó nemzeti jog szerint ilyen jogállással bír, kivéve az államokat, illetve egyéb közigazgatási szerveket, amelyek szuverén joguk gyakorlásában, illetve a nemzetközi közjogi szervezeteket.
2. cikk
A kábítószerek és prekurzorok kereskedelméhez köthető bűncselekmények
(1)   Minden tagállam meghozza a szükséges intézkedéseket annak érdekében, hogy a következő szándékos cselekmények – amennyiben azokat jogellenesen követték el –, büntetendőek legyenek:
a)
a kábítószerek termelése, előállítása, kivonása, készítése, felajánlása, értékesítésre való felajánlása, forgalmazása, értékesítése, bármilyen feltétel mellett való szállítása, közvetítése, feladása, tranzitálása, fuvarozása, importálása vagy exportálása;
b)
ópiummák, kokacserje vagy cannabis termesztése;
c)
kábítószer birtoklása vagy vásárlása az a) pontban felsorolt tevékenységek valamelyikének folytatása céljával;
d)
prekurzorok előállítása, szállítása és forgalmazása annak tudatában, hogy azokat tiltott kábítószer-gyártáshoz és előállításhoz fogják felhasználni.
(2)   Az (1) bekezdésben leírt cselekmény nem tartozik e kerethatározat alkalmazási körébe, amennyiben az elkövetők azt kizárólag saját, személyes fogyasztásukra hajtják végre, a nemzeti jogban meghatározottak szerint.
3. cikk
Felbujtás, bűnrészesség, illetve bűncselekmény elkövetésének kísérlete
(1)   Minden tagállam meghozza a szükséges intézkedéseket annak érdekében, hogy a 2. cikkben említett bűncselekmények bármelyikének elkövetésére való felbujtás, a bűnrészesség, illetve a bűncselekmény elkövetésének kísérlete bűncselekménynek minősüljön.
(2)   A tagállamok mentességet adhatnak a büntetőjogi felelősség alól a 2. cikk (1) bekezdésének a) pontjában említett kábítószerek felajánlásának vagy készítésének, valamint a 2. cikk (1) bekezdésnek c) pontjában említett kábítószerek birtoklásának kísérlete esetén.
4. cikk
Büntetések
(1)   Minden tagállam meghozza a szükséges intézkedéseket annak érdekében, hogy a 2. és 3. cikkben meghatározott bűncselekményeket hatékony, arányos és visszatartó erejű büntetéssel büntessék.
Minden tagállam meghozza a szükséges intézkedéseket annak érdekében, hogy a 2. cikkben említett bűncselekményeket maximálisan legalább 1 évtől 3 évig terjedő szabadságvesztéssel büntessék.
(2)   Minden tagállam meghozza a szükséges intézkedéseket annak érdekében, hogy a 2. cikk (1) bekezdésének a), b) és c) pontjában említett bűncselekményeket maximálisan legalább 5 évtől 10 évig terjedő szabadságvesztéssel büntessék az alább felsorolt valamennyi esetben:
a)
amennyiben a bűncselekmény nagy mennyiségű kábítószert érint;
b)
amennyiben a bűncselekmény olyan kábítószerekkel kapcsolatos, amelyek a legnagyobb mértékű egészségkárosító hatást fejtik ki, illetve több ember egészségét jelentős mértékben károsították.
(3)   Minden tagállam meghozza a szükséges intézkedéseket annak érdekében, hogy a (2) bekezdésben említett bűncselekményeket legalább 10 év szabadságvesztéssel lehessen büntetni, amennyiben a bűncselekményt valamely bűnszervezet keretén belül követték el, az Európai Unióról szóló szerződés K.3. cikke alapján, az Európai Unió tagállamaiban a bűnszervezetben való részvétel bűncselekménnyé nyilvánításról szóló, 1998. december 21-i 98/733/IB együttes fellépés (5) meghatározása szerint.
(4)   Minden tagállam meghozza a szükséges intézkedéseket annak érdekében, hogy a 2. cikk (1) bekezdésének d) pontjában említett bűncselekményeket maximálisan legalább 5 évtől 10 évig terjedő szabadságvesztéssel lehessen büntetni, amennyiben a bűncselekményt valamely bűnszervezet keretén belül követték el a 98/733/IB együttes fellépés meghatározása szerint, valamint a prekurzorokat a (2) bekezdés a) vagy b) pontjában említett kábítószer-termelésére vagy előállítására szándékozzák felhasználni.
(5)   Az áldozatok és más jóhiszemű harmadik felek jogainak sérelme nélkül minden tagállam meghozza a szükséges intézkedéseket annak érdekében, hogy lehetővé tegye a 2. és 3 cikkben említett bűncselekmények elkövetési tárgyaiként szereplő anyagok, az ezen bűncselekmények elkövetésében használt vagy abban használni kívánt eszközök, valamint az ezen bűncselekményekből befolyó bevételek elkobzását, vagy az ilyen bevételek, anyagok és eszközök értékével megegyező értékű tulajdon elkobzását.
Az „elkobzás”, „eszközök”, „bevétel” és „tulajdon” kifejezések az Európa Tanácsnak a bűncselekményekből származó bevételeket érintő pénzmosásról, azok felkutatásáról, lefoglalásáról és elkobzásáról szóló 1990. évi egyezmény 1. cikkében szereplőkkel azonos értelműek.
5. cikk
Sajátos körülmények
A 4. cikktől eltérve, minden tagállam meghozhatja a szükséges intézkedéseket annak érdekében, hogy a 4. cikkben említett büntetések enyhíthetők legyenek, amennyiben az elkövető:
a)
felhagy a kábítószer-és prekurzorkereskedelemmel kapcsolatos bűnözői tevékenységgel, és
b)
olyan információt szolgáltat a közigazgatási vagy igazságügyi hatóságok számára, amelyhez azok egyébként nem jutottak volna hozzá, ezáltal segítséget nyújtva a hatóságoknak abban, hogy:
i.
megelőzzék vagy enyhítsék a bűncselekmény hatását;
ii.
azonosítsák vagy bíróság elé állítsák a többi elkövetőt;
iii.
bizonyítékot találjanak, vagy
iv.
további, a 2. és 3. cikkben említett bűncselekményt előzzenek meg.
6. cikk
Jogi személyek felelőssége
(1)   Minden tagállam meghozza a szükséges intézkedéseket annak érdekében, hogy a jogi személyeket felelősségre lehessen vonni bármely, a 2. és 3. cikkben említett bűncselekményért, amelyet saját hasznukra, bármely, a jogi személyen belül az alábbiak alapján vezető pozíciót betöltő személy egyedül vagy az érintett jogi személy szervezetének tagjaként követett el:
a)
a jogi személy képviseletének jogköre;
b)
a jogi személy nevében való döntéshozatali jogkör;
c)
a jogi személyen belüli ellenőrzés gyakorlásának jogköre.
(2)   Az (1) bekezdésben meghatározott eseteken kívül minden tagállam meghozza a szükséges intézkedéseket annak érdekében, hogy a jogi személyt felelősségre lehessen vonni, amennyiben az (1) bekezdésben említett személyre bízott felügyelet, illetve ellenőrzés elmulasztása lehetővé teszi a 2. és 3. cikkben említett bűncselekményeknek a jogi személy hasznára történő, a jogi személy irányítása alá tartozó bármely személy általi elkövetését.
(3)   Az (1) és (2) bekezdés értelmében a jogi személyek felelőssége nem zárja ki az olyan természetes személyek ellen indított büntetőeljárást, akik a 2. és 3. cikkben említett bűncselekmények bármelyikében elkövetőként, felbujtóként vagy bűnsegédként vettek részt.
7. cikk
Jogi személyekkel szembeni szankciók
(1)   A tagállamok meghozzák a szükséges intézkedéseket annak érdekében, hogy a 6. cikk (1) bekezdése szerint felelősségre vont jogi személy hatékony, arányos és visszatartó erejű szankciókkal legyen büntethető, amelyek magukban foglalják a büntető, illetve nem büntető pénzbírságot, valamint magukban foglalhatják az alábbi szankciókat:
a)
kizárás adókedvezményekből, más juttatásból vagy állami támogatásból való részesülés lehetőségéből;
b)
kereskedelmi tevékenység folytatásától való átmeneti vagy végleges eltiltás;
c)
jogi felügyelet alá helyezés;
d)
bíróság által elrendelt felszámolás;
e)
a bűncselekmény elkövetésére használt telephely átmeneti vagy végleges bezárása;
f)
a 4. cikk (5) bekezdésének megfelelően a 2. és 3 cikkben említett bűncselekmények körébe tartozó anyagok, az ezen bűncselekmények elkövetésében használt vagy abban használni kívánt eszközök, valamint az ezen bűncselekményekből befolyó bevételek elkobzása, vagy az ilyen bevételek, anyagok és eszközök értékével megegyező értékű tulajdon elkobzása.
(2)   Minden tagállam meghozza a szükséges intézkedéseket annak érdekében, hogy a 6. cikk (2) bekezdése értelmében felelősségre vont jogi személyt hatékony, arányos és visszatartó erejű szankciókkal vagy intézkedésekkel büntethessék.
8. cikk
Joghatóság és büntetőeljárás
(1)   Minden tagállam meghozza a szükséges intézkedéseket a 2. és 3. cikkben említett bűncselekmények feletti joghatóság létrehozása érdekében, amennyiben:
a)
a bűncselekményt részben vagy teljesen az adott tagállam területén követték el;
b)
az elkövető az adott tagállam állampolgára; illetve
c)
a bűncselekményt az adott tagállam területén telephellyel rendelkező jogi személy javára követték el.
(2)   Egy tagállam dönthet úgy, hogy az (1) bekezdés b) és c) pontjában megállapított joghatóságot nem alkalmazza, vagy csak bizonyos esetekben és körülmények között alkalmazza, amennyiben a bűncselekményt az adott tagállam területén kívül követték el.
(3)   Egy tagállam, amely saját joga értelmében nem adja ki saját állampolgárait, meghoz minden szükséges intézkedést a joghatóság létrehozására és – adott esetben – a büntetőeljárás indítására az olyan esetekben, amelyekben egy, a 2. és 3. cikkben említett bűncselekményt adott tagállam állampolgára a tagállam területén kívül követ el.
(4)   A tagállamok tájékoztatják a Tanács Főtitkárságát és a Bizottságot, amennyiben a (2) bekezdés alkalmazása mellett döntenek, adott esetben a konkrét eset vagy körülmények megjelölése mellett, amelyre a döntés vonatkozik.
9. cikk
Végrehajtás és jelentések
(1)   A tagállamok meghozzák az ahhoz szükséges intézkedéseket, hogy e kerethatározat rendelkezéseinek 2006. május 12-ig megfeleljenek.
(2)   Az (1) bekezdésben említett határidővel a tagállamok megküldik a Tanács Főtitkárságának és a Bizottságnak a kerethatározatban meghatározott, rájuk vonatkozó kötelezettségeknek a nemzeti jogukba való átültetése céljából hozott rendelkezéseik szövegét. A Bizottság legkésőbb 2009. május 12-ig jelentést nyújt be az Európai Parlamentnek és a Tanácsnak a kerethatározat végrehajtásának működéséről, beleértve annak a tiltott kábítószer-kereskedelem területén az igazságügyi együttműködésre kifejtett hatását. A jelentést követően a Tanács legkésőbb a jelentés benyújtását követő hat hónapon belül értékeli, hogy a tagállamok meghozták-e az ahhoz szükséges intézkedéseket, hogy e kerethatározatnak megfeleljenek.
10. cikk
Területi hatály
Ezt a kerethatározatot alkalmazni kell Gibraltárra.
11. cikk
Hatálybalépés
Ez a kerethatározat az Európai Unió Hivatalos Lapjában történő kihirdetését követő napon lép hatályba.
Kelt Luxembourgban, 2004. október 25-én.
a Tanács részéről
az elnökasszony
R. VERDONK
(1)  HL L 304.E, 2001.10.30., 172. o.
(2)  A Hivatalos Lapban 2004. március 9-én közzétett vélemény.
(3)  HL C 19., 1999.1.23., 1. o.
(4)  HL L 167., 1997.6.25., 1. o.
(5)  HL L 351., 1998.12.29., 1. o.

Summary:
Bűncselekmények és alkalmazandó büntetések – kábítószer-kereskedelem
Bűncselekmények és alkalmazandó büntetések – kábítószer-kereskedelem
 
ÖSSZEFOGLALÓ AZ ALÁBBI DOKUMENTUMRÓL:
2004/757/IB kerethatározat – a kábítószer-kereskedelemre és a büntetésekre vonatkozó minimumszabályok
MI A HATÁROZAT CÉLJA?
A határozat célja a kábítószer-kereskedelem elleni küzdelem, hogy korlátozza a kábítószer-ellátást és -fogyasztást (meghatározást lásd alább a „Fő pontok” részben).
Meghatározza az uniós országokban betartandó minimumszabályokat, valamint az uniós országokban alkalmazandó minimumbüntetéseket.
Felsorolja a kábítószer-kereskedelemhez kapcsolódó büntetendő cselekményeket, és kötelezi az uniós országokat arra, hogy lépjenek fel a kábítószer-kereskedelemben érintettekkel szemben.
A kerethatározatot módosította az (EU) 2017/2103 irányelv abból a célból, hogy csökkentse az új pszichoaktív anyagok* rendelkezésre állását hatékonyabb uniós szintű fellépést szolgáló eszközök bevezetésével. A módosítás 2018. november 23-án lép teljeskörűen hatályba.
FŐBB PONTOK
Bűncselekmények
A kerethatározat előírja, hogy az egyes uniós országok tegyék meg a szükséges intézkedéseket annak érdekében, hogy a kábítószerek és prekurzorok* kereskedelméhez kapcsolódó valamennyi szándékos cselekményt büntetéssel sújtsák.
A határozat fogalommeghatározása szerint a „kábítószer” olyan anyag, amely az Egyesült Nemzetek Szervezetének (ENSZ) 1961. évi, a kábítószerekről szóló egységes egyezményének, amelyet az 1972. évi jegyzőkönyv módosított, vagy az Egyesült Nemzetek Szervezetének a pszichotrop anyagokról szóló 1971. évi egyezményének a hatálya alá tartozik. Miután a kerethatározat módosítása 2018 novemberében hatályba lép, a kábítószer fogalommeghatározása tartalmazni fogja a módosított határozat mellékletében szereplő anyagokat is.
A kábítószer-kereskedelemhez kapcsolódó cselekmények közé tartozik a kábítószerek termelése, előállítása, kivonása, értékesítése, szállítása, importálása és exportálása. Figyelembe veszik továbbá a kábítószer birtoklását vagy vásárlását a kábítószer-kereskedelemhez kapcsolódó tevékenységek valamelyikének folytatása céljával, valamint a prekurzorok előállítását, szállítását és forgalmazását. A kábítószer-kereskedelemre való felbujtás, bűnrészesség, illetve kábítószer-kereskedelem elkövetésének kísérlete szintén bűncselekménynek számít.
A kerethatározat ugyanakkor nem tér ki a személyes fogyasztás céljából történő kábítószer-kereskedelemhez kapcsolódó cselekményekre.
A „kábítószer” fogalommeghatározásának új pszichoaktív anyagokkal való kiegészítése (2018. november 23-tól hatályos).
Az (EU) 2017/2103 irányelv bevezet egy eljárást a „kábítószer” fogalommeghatározásának új pszichoaktív anyagokkal való kiegészítésére. Az Európai Bizottság jogosult felhatalmazáson alapuló jogi aktusok elfogadására annak érdekében, hogy új pszichoaktív anyagokkal egészítse ki a mellékletben szereplő felsorolást. Ez felváltja az új pszichoaktív anyagok jegyzékbe vételének jelenlegi gyakorlatát az (EU) 2017/2170 tanácsi végrehajtási határozaton keresztül a 2005/387/IB tanácsi határozat keretében.
Új anyagok jegyzékbe vételének mérlegelésekor a Bizottságnak figyelembe kell vennie a következőket:használatának mértéke vagy mintázatai és rendelkezésre állása, valamint az Unióban való terjesztésének lehetősége jelentős; ésfogyasztásának egészséget károsító hatása életveszélyes lehet akut vagy krónikus toxikus hatása következtében, ésaz anyaggal való visszaélés valószínűsége vagy a függőség kialakulásának valószínűsége következtében.A Bizottságnak továbbá értékelnie kell, hogy az új pszichoaktív anyag által az egyéneknek és a társadalomnak okozott szociális ártalom súlyos mértékű-e, és hogy az új pszichoaktív anyaggal összefüggő bűncselekmények, ideértve a szervezett bűnözést, rendszeresek-e, tiltott tevékenységből származó jelentős nyereséggel vagy a gazdaság számára jelentős költségekkel járnak-e.
A Bizottság határozathozatalának támogatása érdekében a Kábítószer és a Kábítószerfüggőség Európai Megfigyelőközpontja (EMCDDA) kockázatértékelést tartalmazó jelentést készít, amely az összes felsorolt elemre kitér.
Az (EU) 2017/2103 irányelv elfogadásával párhuzamosan az EU elfogadta az (EU) 2017/2101 rendeletet, amely módosítja az új pszichoaktív anyagokra vonatkozó információcseréről, riasztási rendszerről és kockázatértékelési eljárásról szóló 1920/2006/EK rendeletet. A rendelet 2018. november 23-án lép teljeskörűen hatályba.
Jogi személyek felelőssége
Az uniós országok biztosítják, hogy a jogi személyeket (például vállalkozásokat) felelősségre lehessen vonni a kábítószer- és prekurzor-kereskedelemhez kapcsolódó bűncselekményekért, valamint a bűnrészességért, bűncselekményre való felbujtásért vagy a bűncselekmény elkövetésének kísérletéért. A jogi személyek itt használt fogalma nem terjed ki az államokra, a közhatósági hatáskörük gyakorlása keretében eljáró szervezetekre, valamint a nemzetközi közszervekre.
Egy szervezet akkor felelős, ha a bűncselekményt egy olyan személy követi el, aki az adott szervezetnél vezető beosztást tölt be. A szervezet továbbá a felügyelet, illetve ellenőrzés hiányosságai esetén is felelős. A jogi személyek felelőssége azonban nem zárja ki az egyének elleni bűnvádi eljárást (természetes személyek).
Szankciók
Az uniós országok meghozzák a szükséges intézkedéseket annak érdekében, hogy a bűncselekmények hatékony, arányos és visszatartó erejű szankciókkal legyenek büntethetők.
Ha egy bűncselekményt egy uniós ország egész területén vagy annak egy részén követnek el, az érintett országnak intézkedéseket kell hoznia, feltéve, hogy az elkövető saját állampolgára, vagy hogy a bűncselekményt a területén telephellyel rendelkező jogi személy javára követték el.
A kábítószer-kereskedelemmel kapcsolatos bűncselekményekért kiszabható maximális büntetés legalább 1–3 év szabadságvesztés.
A maximális büntetést azonban legalább 5–10 évig terjedő szabadságvesztésre kell súlyosbítani, amennyiben a bűncselekmény:nagy mennyiségű kábítószert érint;olyan kábítószerekkel kapcsolatos, amelyek a legnagyobb mértékű egészségkárosító hatást fejtik ki;bűnszervezetben követik el.Az uniós országok minden szükséges intézkedést kötelesek megtenni a bűncselekmény tárgyát képező anyagok elkobzására.
A büntetés azonban enyhíthető, ha az elkövető felhagy a törvényellenes tevékenységgel és olyan információt szolgáltat a közigazgatási vagy igazságügyi hatóságok számára, amelyek segítik a többi elkövető azonosítását.
A jogi személyekkel szembeni szankciók magukban foglalják a büntető, illetve nem büntető pénzbírságot. Egyéb szankciók is kiróhatók, beleértve a telephely jogi felügyelet alá helyezését vagy átmeneti vagy végleges bezárását.
MIKORTÓL HATÁLYOS A HATÁROZAT?
A határozat 2004. november 12. óta hatályos.
HÁTTÉR
További információk a következő oldalon állnak rendelkezésre:Az EU válasza a kábítószer-problémára (Európai Bizottság).
KULCSFOGALMAK
Új pszichoaktív anyag: olyan tiszta formában vagy készítményben megtalálható anyag, amelyre nem terjed ki az Egyesült Nemzetek 1972. évi jegyzőkönyvvel módosított 1961. évi Egységes Kábítószer Egyezményének vagy az Egyesült Nemzetek pszichotrop anyagokról szóló 1971. évi egyezményének hatálya, azonban az említett egyezmények hatálya alá tartozó anyagokéhoz hasonló egészségügyi vagy társadalmi kockázatot jelenthet.
Prekurzor: az Egyesült Nemzetek Szervezetének 1988. december 20-i, a kábítószerek és a pszichotrop anyagok tiltott kereskedelméről szóló egyezménye 12. cikkéből eredő kötelezettségek végrehajtására irányuló közösségi joganyagban meghatározott bármely anyag.
FŐ DOKUMENTUM
A Tanács 2004/757/IB kerethatározata (2004. október 25.) a tiltott kábítószer-kereskedelem területén a bűncselekmények tényállási elemeire és a büntetésekre vonatkozó minimumszabályok megállapításáról (HL L 335., 2004.11.11., 8–11. o.)
A 2004/757/IB kerethatározat későbbi módosításait belefoglalták az alapszövegbe. Ez az egységes szerkezetbe foglalt szöveg kizárólag tájékoztató jellegű.
KAPCSOLÓDÓ DOKUMENTUMOK
A Tanács (EU) 2017/2170 végrehajtási határozata (2017. november 15.) az N-fenil-N-[1-(2-feniletil)piperidin-4-il]-furán-2-karboxamid (furanilfentanil) ellenőrzési intézkedéseknek való alávetéséről (HL L 306., 2017.11.22., 19–20. o.)
Az Európai Parlament és a Tanács (EU) 2017/2103 irányelve (2017. november 15.) a 2004/757/IB tanácsi kerethatározatnak a kábítószer fogalommeghatározása új pszichoaktív anyagokkal való kiegészítése céljából történő módosításáról és a 2005/387/IB tanácsi határozat hatályon kívül helyezéséről (HL L 305., 2017.11.21., 12–18. o.)
Az Európai Parlament és a Tanács (EU) 2017/2101 rendelete (2017. november 15.) az 1920/2006/EK rendeletnek az új pszichoaktív anyagokra vonatkozó információcsere, riasztási rendszer és kockázatértékelési eljárás tekintetében történő módosításáról (HL L 305., 2017.11.21., 1–7. o.)
Az Európai Parlament és a Tanács 1920/2006/EK rendelete (2006. december 12.) a Kábítószer és a Kábítószer-függőség Európai Megfigyelőközpontjáról (átdolgozott változat) (HL L 376., 2006.12.27., 1–13. o.)
utolsó frissítés 20.02.2018